CELEX: 32014R1136
Language: ro
Date: 2014-10-24 00:00:00
Title: Regulamentul (UE) nr. 1136/2014 al Comisiei din 24 octombrie 2014 de modificare a Regulamentului (UE) nr. 283/2013 în ceea ce privește măsurile tranzitorii privind procedurile referitoare la produsele de protecție a plantelor  Text cu relevanță pentru SEE

28.10.2014   
            
            
               RO
            
            
               Jurnalul Oficial al Uniunii Europene
            
            
               L 307/26
            
         REGULAMENTUL (UE) NR. 1136/2014 AL COMISIEI
   din 24 octombrie 2014
   de modificare a Regulamentului (UE) nr. 283/2013 în ceea ce privește măsurile tranzitorii privind procedurile referitoare la produsele de protecție a plantelor
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 78 alineatul (1) litera (b),
   întrucât:
   
               (1)
            
            
               Regulamentul (UE) nr. 283/2013 al Comisiei (2) a abrogat Regulamentul (UE) nr. 544/2011 al Comisiei (3) și a stabilit noi cerințe în materie de date aplicabile substanțelor active.
            
         
               (2)
            
            
               Pentru a permite statelor membre și părților interesate să se pregătească pentru îndeplinirea noilor cerințe, Regulamentul (UE) nr. 283/2013 stabilește măsuri tranzitorii referitoare atât la furnizarea de date pentru cererile de aprobare, de reînnoire a aprobării sau de modificare a condițiilor de aprobare a substanțelor active, cât și la furnizarea de date pentru cererile de autorizare, de reînnoire a autorizării sau de modificare a condițiilor de autorizare a produselor de protecție a plantelor.
            
         
               (3)
            
            
               Pentru a permite, în anumite cazuri, furnizarea de date referitoare la substanțele active în cererile de autorizare sau de modificare a autorizării pentru produsele de protecție a plantelor, în conformitate cu cerințele privind datele în vigoare la data aprobării sau reînnoirii acestora, măsurile tranzitorii în ceea ce privește procedurile privind autorizarea produselor de protecție a plantelor ar trebui să fie modificate. Această modificare are rolul de a împiedica apariția unor diferențe în evaluarea datelor generate în conformitate cu noile cerințe privind datele furnizate de statele membre care aparțin unor zone diferite și, în consecință, de a menține o abordare uniformă și armonizată pentru evaluarea datelor respective prin evaluarea lor la nivelul Uniunii.
            
         
               (4)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   La articolul 4 din Regulamentul (UE) nr. 283/2013, alineatul (1) se înlocuiește cu următorul text:
   
      „(1)   În cazul cererilor de autorizare, astfel cum este menționată la articolul 28 din Regulamentul (CE) nr. 1107/2009, care vizează produsele de protecție a plantelor care conțin una sau mai multe substanțe active pentru care dosarele au fost depuse în conformitate cu articolul 3 sau pentru care nu s-a reînnoit aprobarea în conformitate cu articolul 14 din Regulamentul (CE) nr. 1107/2009 și în conformitate cu Regulamentul de punere în aplicare (UE) nr. 844/2012 al Comisiei (4), Regulamentul (UE) nr. 544/2011 continuă să se aplice în ceea ce privește furnizarea de date referitoare la substanța activă respectivă (substanțele active respective).
   
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 octombrie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 309, 24.11.2009, p. 1.
   
      (2)  Regulamentul (UE) nr. 283/2013 al Comisiei din 1 martie 2013 de stabilire a cerințelor în materie de date aplicabile substanțelor active, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 93, 3.4.2013, p. 1).
   
      (3)  Regulamentul (UE) nr. 544/2011 al Comisiei din 10 iunie 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește cerințele în materie de date aplicabile substanțelor active (JO L 155, 11.6.2011, p. 1).
   
      (4)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).”